title: KOMMISSIONENS DELEGEREDE DIREKTIV (EU) …/… om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i dielektrisk keramik i visse kondensatorer

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med dette delegerede direktiv fra Kommissionen ændres – med henblik på tilpasning til den tekniske udvikling – bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                (herefter "RoHS 2-direktivet") for så vidt angår en undtagelse for specifikke anvendelser af bly.

               RoHS 2-direktivet begrænser, jf. dets artikel 4, anvendelsen af visse farlige stoffer i elektrisk og elektronisk udstyr. Det trådte i kraft den 21. juli 2011.

               Listen over stoffer, der er underlagt begrænsninger, er opført i bilag II til RoHS 2-direktivet. Begrænsningerne for bly, kviksølv, cadmium, hexavalent chrom, polybromerede biphenyler og polybromerede diphenylethere er gældende på nuværende tidspunkt, mens begrænsningerne for di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP) vil gælde fra den 22. juli 2019 eller senere. I bilag III og IV til RoHS 2-direktivet er opført de materialer og komponenter i elektrisk og elektronisk udstyr (EEE) til de bestemte anvendelser, der er undtaget fra begrænsningen i artikel 4, stk. 1, i RoHS 2-direktivet.

               Artikel 5 indeholder bestemmelser om tilpasningen af bilag III og IV til den videnskabelige og tekniske udvikling (optagelse, fornyelse, ændring og tilbagekaldelse af undtagelser). I henhold til artikel 5, stk. 1, litra a), skal det, for at undtagelser kan optages i bilag III og IV, fastslås, at en sådan optagelse ikke svækker den miljø- og sundhedsbeskyttelse, der ydes efter forordning (EF) nr. 1907/2006
                  2
               , og forudsat at en af følgende betingelser er opfyldt: Det er ikke teknisk eller videnskabeligt muligt i praksis at eliminere eller substituere dem ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, alternativernes pålidelighed er ikke sikret og den samlede negative miljø-, sundheds-, og forbrugerbeskyttelsesmæssige indvirkning som følge af substitutionen er sandsynligvis større end de samlede miljø-, sundheds- og forbrugerbeskyttelsesmæssige fordele herved.

               Derudover følger det af artikel 5, stk. 1, at Europa-Kommissionen (Kommissionen) optager materialer og komponenter i EEE til specifikke anvendelser på listerne i bilag III og IV ved hjælp af individuelle delegerede retsakter i overensstemmelse med artikel 20. Proceduren for indgivelse af ansøgninger om indrømmelse, fornyelse eller tilbagekaldelse af undtagelser er fastlagt i artikel 5, stk. 3, og i bilag V.

               2.HØRINGER FORUD FOR RETSAKTENS VEDTAGELSE

               Siden offentliggørelsen af RoHS 2-direktivet har Kommissionen modtaget talrige
                  3
                ansøgninger fra økonomiske operatører om såvel indrømmelse af nye som fornyelse af eksisterende undtagelser i henhold til bestemmelserne i artikel 5, stk. 3, og bilag V.

               Den nuværende undtagelse 7.c.II i bilag III tillader anvendelse af bly i dielektrisk keramik i kondensatorer med en mærkespænding på 125 V AC eller 250 V DC og derover. Kommissionen modtog i januar 2015 to ansøgninger om fornyelse af denne undtagelse. Undtagelse 7.c.II udløb for kategori 1-7 og 10
                  4
                oprindelig den 21. juli 2016, men i overensstemmelse med kravene i RoHS-direktivet (artikel 5, stk. 5, andet afsnit) er den fortsat gyldig, indtil Kommissionen træffer afgørelse om ansøgningen om fornyelse.

               For at kunne vurdere ansøgningen iværksatte Kommissionen en undersøgelse med henblik på at gennemføre den påkrævede tekniske og videnskabelige vurdering, herunder en otte uger lang åben onlinehøring
                  5
                af interessenter om ansøgningen. Ved interessenthøringen indkom der ét høringssvar.

               Den endelige rapport med vurderingen af ansøgningen er offentliggjort
                  6
               , og interessenterne blev informeret herom.

               Kommissionen hørte efterfølgende ekspertgruppen vedrørende delegerede retsakter under RoHS 2-direktivet på skrift som aftalt på et tidligere møde
                  7
               . Eksperterne stemte for Kommissionens udkast, hovedparten af medlemmerne ytrede sig ikke. I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Der indkom tre stillingstilkendegivelser, som alle støttede udkastet til retsakt. Alle de krævede skridt med henblik på undtagelser fra stofbegrænsningen i henhold til artikel 5, stk. 3-7, er blevet gennemført
                  8
               . Rådet og Parlamentet har fået meddelelse om alle disse aktiviteter.

               I den endelige rapport understregedes særligt følgende tekniske oplysninger og vurdering:

               ·Diskrete keramiske kondensatorer med en mærkespænding på 125 V AC eller 250 V DC og derover har evnen til at holde og udløse elektriske ladninger (elektrostatisk kapacitans) og er indbygget i højspændingskredsløb i en bred vifte af elektrisk og elektronisk udstyr. De anvendes i mange forskellige markeder og til mange forskellige anvendelsesformål, f.eks. offentlige infrastruktursystemer, automatisering i industrien, olie- og mineraludforskning, energiomdannelse, strømforsyninger med høj effekt, telekommunikation og sundhedsudstyr.

               ·Blyets funktion i den dielektriske keramik er at opnå en høj dielektricitetskonstant ved høj spænding, en høj energilagringskapacitet (også ved høje temperaturer), begrænset lækage ved høj spænding og høje temperaturer samt lavt tab ved høj spænding, høj frekvens og høje temperaturer. I øjeblikket er substitution eller eliminering af bly kun videnskabeligt og teknisk gennemførlig ved visse anvendelser. Det lader til, at der kun kan anvendes alternativer i visse tilfælde.

               Af vurderingsresultaterne for kategori 1-7 og 10 fremgår, at mindst ét af de relevante kriterier i artikel 5, stk. 1, litra a), er opfyldt i ansøgningen om undtagelse vedrørende undtagelse 7.c.II i bilag III. Da der i øjeblikket ingen pålidelige alternativer findes til visse pågældende anvendelser, og det heller ikke er sandsynligt, at de snart vil blive tilgængelige, er en gyldighedsperiode til den 21. juli 2021 berettiget; der findes endnu ingen pålidelige alternativer, hvorfor der ingen negative socioøkonomiske indvirkninger som følge af substitutionen forventes for denne periode. Den indrømmede gyldighedsperiode forventes heller ikke at indvirke negativt på innovationen. For at undgå at anvendelsesområderne for undtagelserne i bilag III overlapper hinanden, præciseres det i den foreslåede ordlyd, at de anvendelser, der er omfattet af undtagelse 7.c.I og 7.c.IV, udelukkes fra undtagelse 7.c.II.

               For andre kategorier end 1-7 og 10 er undtagelsesperioderne fortsat de gyldighedsperioder, der er fastsat i artikel 5, stk. 2. Den specifikke undtagelse svækker ikke den miljø- og sundhedsbeskyttelse, der ydes efter forordning (EF) nr. 1907/2006 (REACH), som krævet i artikel 5 i direktiv 2011/65/EU.

               3.JURIDISKE ASPEKTER AF DEN DELEGEREDE RETSAKT

               Ved det delegerede direktiv indrømmes en undtagelse fra begrænsningen i artikel 4, stk. 1, som skal opføres i bilag III i direktiv 2011/65/EU, for brugen af bly i bestemte anvendelser.

               Det foreslåede instrument er et delegeret direktiv som krævet i direktiv 2011/65/EU, og som navnlig opfylder de relevante krav i samme direktivs artikel 5, stk. 1, litra a).

               Målet med det delegerede direktiv er at bidrage til beskyttelse af folkesundheden og miljøet og tilpasse bestemmelserne for at sikre det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i henhold til bestemmelserne og vilkårene i RoHS 2-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               I overensstemmelse med proportionalitetsprincippet går foranstaltningen ikke videre, end hvad der er nødvendigt for at nå dens mål.

               Forslaget har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 16.11.2018

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i dielektrisk keramik i visse kondensatorer

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  9
               , særlig artikel 5, stk. 1, litra a), og

               ud fra følgende betragtninger:

               1)
                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

               2)
                     De forskellige kategorier af elektrisk og elektronisk udstyr, som direktiv 2011/65/EU finder anvendelse på (kategori 1-11), er opført i det nævnte direktivs bilag I.

               3)
                     Bly er et stof, der er underlagt begrænsninger, og som er opført i bilag II til direktiv 2011/65/EU. Anvendelsen af bly i dielektrisk keramik i kondensatorer med en mærkespænding på 125 V AC eller 250 V DC og derover blev imidlertid undtaget fra begrænsningen og er i øjeblikket er opført i undtagelse 7.c.II i bilag III til det nævnte direktiv. Udløbsdatoen for den undtagelse var for kategori 1-7 og 10 den 21. juli 2016.

               4)
                     Kommissionen modtog en ansøgning om en fornyelse af undtagelsen inden den 21. januar 2015 i henhold til artikel 5, stk. 5, i direktiv 2011/65/EU. Undtagelsen forbliver gyldig, indtil der vedtages en afgørelse om den pågældende anvendelse.

               5)
                     Diskrete keramiske kondensatorer med en mærkespænding på 125 V AC eller 250 V DC og derover har evnen til at holde og udløse elektriske ladninger (elektrostatisk kapacitans) og er indbygget i højspændingskredsløb i en bred vifte af elektrisk og elektronisk udstyr. De anvendes i mange forskellige markeder og til mange forskellige anvendelsesformål, f.eks. sociale infrastruktursystemer, automatisering i industrien, olie- og mineraludforskning, energiomdannelse, strømforsyninger med høj effekt, telekommunikation og sundhedsudstyr.

               6)
                     Blyets funktion i den dielektriske keramik er at opnå en høj dielektricitetskonstant ved høj spænding, en høj energilagringskapacitet (også ved høje temperaturer), begrænset lækage ved høj spænding og høje temperaturer samt lavt tab ved høj spænding, høj frekvens og høje temperaturer.

               7)
                     Substitution eller eliminering af bly er stadig ikke videnskabeligt og teknisk gennemførlig for visse keramiske kondensatorer på grund af manglende pålidelige alternativer. Undtagelsen svækker ikke den miljø- og sundhedsbeskyttelse, der ydes i henhold til Europa-Parlamentets og Rådets forordning (EF) nr. 1907/2006
                  10
               . Undtagelsen af anvendelsen af bly i dielektrisk keramik i kondensatorer med en mærkespænding på 125 V AC eller 250 V DC og derover bør derfor fornyes. Af hensyn til klarheden bør det tilføjes i bilag III til direktiv 2011/65/EU, at de anvendelser, der er omfattet af undtagelse 7.c.I og 7.c.IV, er udelukket fra undtagelse 7.c.II.

               8)
                     Da der ikke findes pålidelige alternativer til de pågældende anvendelser på markedet, bør undtagelsen for kategori 1-7 og 10 fornyes med den maksimale varighed på fem år indtil den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

               9)
                     For andre kategorier end 1-7 og 10 forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til klarheden bør udløbsdatoerne tilføjes i det nævnte direktivs bilag III.

               10)
                     Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest [den sidste dag i den tolvte måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De meddeler straks Kommissionen ordlyden af disse love og bestemmelser.

               De anvender disse bestemmelser fra [den sidste dag i den tolvte måned efter datoen for ikrafttrædelsen af dette direktiv + 1 dag].

               Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale love og bestemmelser, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 16.11.2018[…].

                     På Kommissionens vegne

                     Formand
                     Jean-Claude JUNCKER

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  http://ec.europa.eu/environment/waste/rohs_eee/adaptation_da.htm

                     (4)

                        Der er tale om følgende kategorier: 1. Store husholdningsapparater, 2. Små husholdningsapparater, 3. IT- og teleudstyr, 4. Forbrugerudstyr, 5. Belysningsudstyr, 6. Elektrisk og elektronisk værktøj, 7. Legetøj og fritids- og sportsudstyr, 10. Salgsautomater. EEE-kategorierne er opført i bilag I til RoHS-direktivet.

                     (5)

                  Høringsperiode
                  : 21.8.2015-16.10.2015.

                     (6)

                  https://bookshop.europa.eu/da/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Høringerne foregik i skriftlig form fra den 27. april til den 18. maj 2017.

                     (8)

                        En liste over de krævede administrative skridt kan findes på
                  Kommissionens websted
                  . For hvert udkast til delegeret retsakt kan procedurens nuværende fase ses i det interinstitutionelle register over delegerede retsakter på
                  https://webgate.ec.europa.eu/regdel/#/home
                  .

                     (9)

                        EUT L 174 af 1.7.2011, s. 88.

                     (10)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

    ---documentbreak---

               BILAG

               Punkt 7.c.II i bilag III affattes således:

                        "7.c.II

                        Bly i dielektrisk keramik i kondensatorer med en mærkespænding på 125 V AC eller 250 V DC og derover

                        Gælder ikke for anvendelser, der er omfattet af punkt 7.c.I og 7.c.IV i dette bilag.

                        Udløber den:

                        –21. juli 2021 for kategori 1-7 og 10

                        –21. juli 2021 for kategori 8 og 9 undtagen medicinsk udstyr til vitro-diagnostik og industrielle overvågnings- og reguleringsinstrumenter

                        –21. juli 2023 for kategori 8 medicinsk udstyr til in vitro-diagnostik

                        –21. juli 2024 for kategori 9 industrielle overvågnings- og reguleringsinstrumenter og for kategori 11."


title: KOMMISSIONENS DELEGEREDE DIREKTIV (EU) …/… om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i lejer og bøsninger på visse former for ikkevejgående udstyr til erhvervsmæssig brug

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med dette delegerede direktiv fra Kommissionen ændres — med henblik på tilpasning til den tekniske udvikling — bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                (herefter "RoHS 2-direktivet") for så vidt angår en undtagelse for specifikke anvendelser af bly.

               RoHS 2-direktivet begrænser, jf. dets artikel 4, anvendelsen af visse farlige stoffer i elektrisk og elektronisk udstyr. Det trådte i kraft den 21. juli 2011.

               Listen over stoffer, der er underlagt begrænsninger, er opført i bilag II til RoHS 2-direktivet. Begrænsningerne for bly, kviksølv, cadmium, hexavalent chrom, polybromerede biphenyler og polybromerede diphenylethere er gældende på nuværende tidspunkt, mens begrænsningerne for di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP) vil gælde fra den 22. juli 2019 eller senere. I bilag III og IV til RoHS 2-direktivet er opført de materialer og komponenter i elektrisk og elektronisk udstyr (EEE) til de bestemte anvendelser, der er undtaget fra begrænsningen i artikel 4, stk. 1, i RoHS 2-direktivet.

               Artikel 5 indeholder bestemmelser om tilpasningen af bilag III og IV til den videnskabelige og tekniske udvikling (optagelse, fornyelse, ændring og tilbagekaldelse af undtagelser). I henhold til artikel 5, stk. 1, litra a), skal det, for at undtagelser kan optages i bilag III og IV, fastslås, at en sådan optagelse ikke svækker den miljø- og sundhedsbeskyttelse, der ydes efter forordning (EF) nr. 1907/2006
                  2
               , og forudsat at en af følgende betingelser er opfyldt: Det er ikke teknisk eller videnskabeligt muligt i praksis at eliminere eller substituere dem ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, alternativernes pålidelighed er ikke sikret, eller den samlede negative miljø-, sundheds- og forbrugerbeskyttelsesmæssige indvirkning som følge af substitutionen vil sandsynligvis være større end de samlede miljø-, sundheds- og forbrugerbeskyttelsesmæssige fordele derved.

               I henhold til artikel 5, stk. 1, skal Europa-Kommissionen (Kommissionen) desuden optage materialer og komponenter i EEE til specifikke anvendelser på listerne i bilag III og IV ved hjælp af individuelle delegerede retsakter i overensstemmelse med artikel 20. Proceduren for indgivelse af ansøgninger om indrømmelse, fornyelse eller tilbagekaldelse af undtagelser er fastlagt i artikel 5, stk. 3, og i bilag V.

               2.HØRINGER FORUD FOR RETSAKTENS VEDTAGELSE

               Siden offentliggørelsen af RoHS 2-direktivet har Kommissionen modtaget talrige
                  3
                ansøgninger fra økonomiske operatører om såvel indrømmelse af nye som fornyelse af eksisterende undtagelser i henhold til bestemmelserne i artikel 5, stk. 3, og bilag V.

               Kommissionen modtog i juli 2015 en ansøgning om en ny undtagelse til bilag III for anvendelse af bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug (ansøgning nr. 2016-1). Ansøgningen om undtagelse vedrørte kategori 11
                  4
               .

               For at kunne vurdere ansøgningen iværksatte Kommissionen en undersøgelse med henblik på at gennemføre den påkrævede tekniske og videnskabelige vurdering, herunder en otte uger lang åben onlinehøring
                  5
                af interessenter om ansøgningen. Der blev ikke modtaget nogen bidrag under høringen af interessenterne.

               Den endelige rapport med vurderingen af ansøgningen blev offentliggjort
                  6
               , og interessenterne blev informeret herom.

               Kommissionen hørte efterfølgende ekspertgruppen vedrørende delegerede retsakter under RoHS 2 på et ekspertmøde den 22. september 2017. Eksperterne stemte for Kommissionens forslag, idet langt den største del af medlemmerne ikke udtalte sig. I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Der blev ikke modtaget bemærkninger hertil. Alle de krævede skridt med henblik på undtagelser fra stofbegrænsningen i henhold til artikel 5, stk. 3-7, er blevet gennemført
                  7
               . Rådet og Europa-Parlamentet har fået meddelelse om alle disse aktiviteter.

               I den endelige rapport understregedes særligt følgende tekniske oplysninger og vurdering:

               ·For at sikre, at store motorer og motorer til brug under barske eller krævende forhold, der anvendes i ikkevejgående udstyr til erhvervsmæssig brug, er tilstrækkeligt pålidelige, er det nødvendigt, at lejer og bøsninger indeholder bly. Sådanne lejer og bøsninger anvendes f.eks. i mobile luftkompressorer, mobilt svejseudstyr eller kraner.

               ·Der er i øjeblikket ikke nogen blyfri alternativer på markedet, som ville give en tilstrækkelig grad af pålidelighed hvad angår belægningsresistens, konformabilitet, indlejringsevne og affaldsresistens for anvendelsesområderne for motorer i ikkevejgående udstyr til erhvervsmæssig brug. Derfor er det stadig ikke videnskabeligt og teknisk muligt i praksis at substituere eller eliminere bly for de pågældende anvendelser.

               Evalueringsresultaterne for kategori 11 viser, at den specifikke undtagelse ikke vil svække den miljø- og sundhedsbeskyttelse, der ydes efter forordning (EF) nr. 1907/2006 (REACH), som krævet i artikel 5 i direktiv 2011/65/EU. Desuden er mindst et af de relevante kriterier i artikel 5, stk. 1, litra a), opfyldt i ansøgningen om undtagelse: Da der i øjeblikket ikke findes nogen pålidelige alternativer til de pågældende anvendelser, og det heller ikke er sandsynligt, at de vil blive tilgængelige på markedet i nær fremtid, er det berettiget at indrømme undtagelsen med en gyldighedsperiode på højst fem år regnet fra den 22. juli 2019
                  8
               . Da der endnu ikke findes nogen pålidelige alternativer, forventes der ingen negative socioøkonomiske indvirkninger som følge af substitutionen for denne periode. Den indrømmede gyldighedsperiode forventes heller ikke at indvirke negativt på innovationen. For at undgå at anvendelsesområderne for undtagelserne i bilag III overlapper hinanden, præciseres det i den foreslåede ordlyd, at de anvendelser, der er omfattet af undtagelse 6.c, udelukkes fra den nye undtagelse.

               3.JURIDISKE ASPEKTER AF DEN DELEGEREDE RETSAKT

               Ved det delegerede direktiv indrømmes en undtagelse fra begrænsningen i artikel 4, stk. 1, som skal opføres i bilag III i direktiv 2011/65/EU, for brugen af bly i bestemte anvendelser.

               Det foreslåede instrument er et delegeret direktiv som krævet i direktiv 2011/65/EU, og som navnlig opfylder de relevante krav i samme direktivs artikel 5, stk. 1, litra a).

               Målet med det delegerede direktiv er at bidrage til beskyttelse af folkesundheden og miljøet og tilpasse bestemmelserne for at sikre det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i henhold til bestemmelserne og vilkårene i RoHS 2-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               I overensstemmelse med proportionalitetsprincippet går denne foranstaltning ikke videre, end hvad der er nødvendigt for at opfylde målet.

               Forslaget har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 16.11.2018

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly i lejer og bøsninger på visse former for ikkevejgående udstyr til erhvervsmæssig brug

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  9
               , særlig artikel 5, stk. 1, litra a), og

               ud fra følgende betragtninger:

               (1)
                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

               (2)
                     De forskellige kategorier af elektrisk og elektronisk udstyr, som direktiv 2011/65/EU finder anvendelse på, er opført i nævnte direktivs bilag I.

               (3)
                     Bly er et stof, der er underlagt begrænsninger, og som er opført i bilag II til direktiv 2011/65/EU. Kommissionen modtog i overensstemmelse med artikel 5, stk. 3, i direktiv 2011/65/EU i juli 2015 en ansøgning om indrømmelse af en undtagelse for kategori 11, der skal opføres i bilag III, for anvendelse af bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug.

               (4)
                     Det er nødvendigt, at lejer og bøsninger indeholder bly for at opnå tilstrækkelig pålidelighed hvad angår belægningsresistens, konformabilitet, indlejringsevne og affaldsresistens i store motorer og motorer til brug under barske eller krævende forhold, der anvendes i ikkevejgående udstyr til erhvervsmæssig brug såsom mobile luftkompressorer, mobilt svejseudstyr og mobilkraner.

               (5)
                     Der er i øjeblikket ikke nogen blyfri alternativer på markedet, som ville give en tilstrækkelig grad af pålidelighed for anvendelsesområderne for motorer i ikkevejgående udstyr til erhvervsmæssig brug.

               (6)
                     På grund af manglende pålidelige alternativer er det stadig ikke videnskabeligt og teknisk muligt i praksis at substituere eller eliminere bly for visse motorer i ikkevejgående udstyr til erhvervsmæssig brug Undtagelsen er i overensstemmelse med Europa-Parlamentets og Rådets forordning (EF) nr. 1907/2006
                  10
                og svækker således ikke den miljø- og sundhedsbeskyttelse, der ydes ved den. Derfor bør undtagelsen for bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug, tillades, idet der tilføjes et nyt punkt 42 i bilag III til direktiv 2011/65/EU. For at undgå at anvendelsesområderne for undtagelserne i bilag III overlapper hinanden, og for at sikre juridisk klarhed bør det tilføjes, at ansøgninger, der er omfattet af punkt 6.c i bilag III, er udelukket fra det nye punkt 42 i bilag III til direktiv 2011/65/EU.

               (7)
                     Da der i øjeblikket ikke findes nogen pålidelige alternativer til de pågældende anvendelser, og det heller ikke er sandsynligt, at de vil blive tilgængelige på markedet i nær fremtid, bør undtagelsen for kategori 11 i bilag I til direktiv 2011/65/EU indrømmes med en den maksimale gyldighedsperiode på fem år regnet fra den 22. juli 2019, som er den dato, hvor kategori 11 indgår i anvendelsesområdet for artikel 4, stk. 1, i direktiv 2011/65/EU. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

               (8)
                     Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest den 21. juli 2019 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.

               De anvender disse love og bestemmelser fra den 22. juli 2019.

               Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 16.11.2018[…].

                     På Kommissionens vegne

                     Formand
                     Jean-Claude JUNCKER

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  http://ec.europa.eu/environment/waste/rohs_eee/adaptation_da.htm

                     (4)

                        Kategorierne i bilag I til direktiv 2011/65/EU, nemlig: 1. Store husholdningsapparater 2. Små husholdningsapparater 3. IT- og teleudstyr 4. Forbrugerudstyr 5. Belysningsudstyr 6. Elektrisk og elektronisk værktøj 7. Legetøj og fritids- og sportsudstyr 8. Medicinsk udstyr 9. Overvågnings- og reguleringsinstrumenter, herunder industrielle overvågnings- og reguleringsinstrumenter 10. Salgsautomater. 11. Andet EEE, der ikke er dækket af ovenstående kategorier.

                     (5)

                  Høringsperiode
                  : fra 14.3.2015 til 9.5.2016.

                     (6)

                     https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                  .

                     (7)

                        En liste over de krævede administrative skridt kan findes på
                  Kommissionens websted
                  . For hvert udkast til delegeret retsakt kan procedurens nuværende fase ses i det interinstitutionelle register over delegerede retsakter på
                  https://webgate.ec.europa.eu/regdel/#/home
                  .

                     (8)

                        Kategori 11 indgår i anvendelsesområdet for direktiv 2011/65/EU den 22. juli 2019. Gyldighedsperioden for kategori 11 er specificeret i artikel 1, stk. 4, litra a), i
                  Europa-Parlamentets og Rådets direktiv (EU) 2017/2102 af 15. november 2017
                   om ændring af RoHS 2.

                     (9)

                        EUT L 174 af 1.7.2011, s. 88.

                     (10)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

    ---documentbreak---

               BILAG

               I bilag III indsættes følgende punkt 42:

                        "42

                        Bly i lejer og bøsninger på forbrændingsmotorer drevet af diesel eller gasformigt brændstof, der anvendes i ikkevejgående udstyr til erhvervsmæssig brug:

                        -hvis motorens samlede forskydning er ≥ 15 liter,
                           eller

                        -hvis motorens samlede forskydning er < 15 liter og motoren er konstrueret til at fungere i anvendelser, hvor tidsrummet mellem signal for start og fuld belastning skal være mindre end 10 sekunder, eller hvis der typisk udføres regelmæssig vedligeholdelse under barske og snavsede udendørs forhold, f.eks. anvendelser inden for minedrift, byggeri og landbrug.

                        Gælder for kategori 11, bortset for anvendelser, der er omfattet af punkt 6.c i nærværende bilag.

                        Udløber den 21. juli 2024."


title: KOMMISSIONENS DELEGEREDE DIREKTIV (EU) …/… om ændring af bilag II, III og V til Europa-Parlamentets og Rådets direktiv (EU) 2016/1629 om fastsættelse af tekniske forskrifter for fartøjer til sejlads på indre vandveje

text:
               BEGRUNDELSE

               1.BAGGRUND FOR DEN DELEGEREDE RETSAKT

               1.1 Det Europæiske Udvalg for Udarbejdelse af Standarder for Sejlads på Indre Vandveje (CESNI)

               Centralkommissionen for Sejlads på Rhinen (CCNR) er en international organisation med regeludstedende beføjelser i spørgsmål om transport på Rhinen. Fire medlemsstater (Belgien, Frankrig, Tyskland og Nederlandene) samt Schweiz er parter i CCNR.

               I 2015 vedtog CCNR en resolution om oprettelse og drift af Det Europæiske Udvalg for Udarbejdelse af Standarder for Sejlads på Indre Vandveje (CESNI). Udvalgets opgaver omfatter vedtagelse af tekniske standarder for sejlads på indre vandveje på forskellige områder, navnlig for så vidt angår fartøjer, informationsteknologi og besætninger, en ensartet fortolkning af disse standarder og de tilhørende procedurer samt forhandlinger om søfartssikkerhed, miljøbeskyttelse eller andre sejladsrelaterede områder.

               CESNI er sammensat af eksperter fra de medlemsstater, der er part i CCNR, og fra stater, der er medlem af EU, som har stemmeret i form af en stemme pr. stat.

               EU er ikke part i CCNR eller CESNI. EU kan dog uden stemmeret deltage i CESNI's arbejde sammen med internationale organisationer, hvis opgaver omfatter de områder, der er berørt af CESNI.

               CESNI vedtager standarder med enstemmighed blandt de tilstedeværende CCNR- og EU-medlemsstater. Kan der ikke opnås konsensus om afgørelsen om at sætte vedtagelsen af standarder på dagsordenen, træffer CESNI afgørelse med to tredjedeles flertal blandt de medlemmer, der er til stede på mødet. Efterfølgende vedtager CESNI standarder med enstemmighed blandt de tilstedeværende CCNR- og EU-medlemsstater. Efter vedtagelsen tildeles standarderne et entydigt referencenummer og offentliggøres.

               CCNR har opbygget betydelig erfaring med indførelse af tekniske forskrifter for fartøjer på indre vandveje. CESNI, der er oprettet inden for rammerne af CCNR, og som har deltagelse af alle EU's medlemsstater, råder derfor over den nødvendige ekspertise og geografiske repræsentativitet med henblik på at udarbejde fælles standarder for det samlede europæiske net af indre vandveje i Den Europæiske Union.

               1.2 Den europæiske standard om fastsættelse af tekniske forskrifter for fartøjer til sejlads på indre vandveje (ES-TRIN)

               En af de standarder, som CESNI har fastsat, er den europæiske standard om fastsættelse af tekniske forskrifter for fartøjer til sejlads på indre vandveje (ES-TRIN-standarden). I denne standard fastsættes de fælles tekniske forskrifter, der er nødvendige af hensyn til sikkerheden for fartøjer på indre vandveje. Den indeholder bestemmelser om skibsbygning, udrustning og udstyr til fartøjer til sejlads på indre vandveje, særlige bestemmelser for nærmere bestemte fartøjskategorier såsom passagerfartøjer, konvojer, der skubbes, og containerskibe, bestemmelser om fartøjsidentifikation, en model for certifikater og registre, overgangsbestemmelser samt instrukser om anvendelsen af den tekniske standard.

               CESNI vedtog den første udgave af ES-TRIN-standarden (ES-TRIN 2015) på sit møde den 26. november 2015.

               ES-TRIN-standarden ajourføres jævnligt på grundlag af det arbejde, der udføres i CESNI's arbejdsgrupper.

               Det er nødvendigt at ajourføre ES-TRIN-standarden jævnligt for at:

               opretholde et højt sikkerhedsniveau i forbindelse med sejlads på indre vandveje

               følge den tekniske udvikling (f.eks. styrehus, navigationsudstyr)

               sikre forenelighed med EU-lovgivningen (f.eks. forordningen om mobile ikke-vejgående maskiner).

               CESNI vedtog den ajourførte udgave af ES-TRIN-standarden (ES-TRIN 2017/1) på sit møde den 6. juli 2017. Denne udgave omfatter forskellige ændringer særlig på følgende områder:

               højdeindstillelige styrehuse

               ajourføring af henvisningen til forskellige internationale standarder

               emissioner af gasser og forurenende partikler fra motorer

               krav til traditionelle flydende strukturer

               elektrisk udstyr og elektriske installationer

               brandslukningssystemer

               fabrikationsskilt til kraner

               ajourføring af bestemmelserne om navigations- og informationsudstyr

               korrektioner af overgangsbestemmelserne om typegodkendt udstyr.

               1.3 Overensstemmelse mellem de eksisterende ordninger for tekniske forskrifter

               Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF indeholder en direkte reference til ES-TRIN-standarden.

               For at sikre overensstemmelse mellem de to eksisterende ordninger for tekniske forskrifter for fartøjer til sejlads på indre vandveje (dvs. Rhinen og EU) er det nødvendigt at fastsætte de samme standarder. Såvel EU-lovgivningen som CCNR-reguleringen vil henvise til standarder udarbejdet af CESNI, dvs. til ES-TRIN-standard 2017/01 af 7. oktober 2018 (fristen for gennemførelse af direktiv (EU) 2016/1629 og datoen for, hvornår ES-TRIN 2017/01 anvendes).

               EU-lovgivningen og CCNR-reguleringen for fartøjer på indre vandveje vil blive bragt fuldstændig på linje med hinanden fra den 7. oktober 2018.

               Udover ændringen af bilag II (reference til ES-TRIN-standard 2017/1) er det nødvendigt at ændre bilag III og V for at sikre overensstemmelse mellem direktiv (EU) 2016/1629 og ES-TRIN 2017/1.

               2.HØRINGER FORUD FOR RETSAKTENS VEDTAGELSE

               I henhold til artikel 32 i direktiv (EU) 2016/1629 hører Kommissionen inden vedtagelsen af en delegeret retsakt eksperter, som er udpeget af hver enkelt medlemsstat, i overensstemmelse med principperne i den interinstitutionelle aftale om bedre lovgivning af 13. april 2016. Kommissionen forventer at kunne fremlægge udkastet til delegeret retsakt på mødet i Kommissionens ekspertgruppe om tekniske forskrifter for fartøjer på indre vandveje. Mødet kom i stand den 13. oktober 2017.

               Med henblik på at informere eksperter bredt og sikre overensstemmelse mellem CESNI's aktiviteter og EU's lovgivning har Kommissionen desuden præsenteret udkastet til den delegerede retsakt på et møde i CESNI/PT-arbejdsgruppen, der fandt sted den 27.-28. september 2017.

               3.JURIDISKE ASPEKTER AF DEN DELEGEREDE RETSAKT

               3.1 Ajourføring af referencen til ES-TRIN

               I bilag II til direktiv (EU) 2016/1629 henvises der direkte til ES-TRIN-standard 2015/1 om tekniske forskrifter for flydende strukturer. I henhold til artikel 31, stk. 1, i samme direktiv vedtager Kommissionen tilpasninger af denne henvisning til den seneste version af ES-TRIN-standarden og fastsætter datoen for dens anvendelse. Idet offentliggørelsen af ES-TRIN-standard 2017/1 betragtes som den nyeste version af ES-TRIN, sikrer udkastet til delegeret retsakt, at der foretages de relevante ajourføringer. Anvendelsesdatoen er den 7. oktober 2018.

               3.2 Proceduremæssige bestemmelser for traditionelle flydende strukturer

               ES-TRIN-standard 2017/1 indeholder særlige bestemmelser for traditionelle flydende strukturer. For at sikre overensstemmelse mellem kravene i direktiv (EU) 2016/1629 og ES-TRIN-standarden og strømline de proceduremæssige bestemmelser er det nødvendigt at ændre direktivets bilag V om detaljerede proceduremæssige bestemmelser. Artikel 2.01, stk. 2, i bilag V vedrører sammensætningen af inspektionsorganet. For at kunne få et certifikat til en traditionel flydende struktur er det i henhold til ES-TRIN 2017/1 nødvendigt, at en ekspert med specialkendskab til kravene til traditionelle fartøjer, gennemfører en inspektion. En sådan ekspert med specialviden om traditionelle flydende strukturer defineres i ES-TRIN-standard 2017/1 således: "En person, som er udpeget af den kompetente myndighed eller af en autoriseret institution i en medlemsstat, der har specialviden om traditionelle flydende strukturer i kraft af sin uddannelse inden for og erfaring på området, og som er bekendt med de relevante tekniske forskrifter og regler, inkl. fra den historiske tidsperiode, som den traditionelle flydende struktur stammer fra". Denne ekspert skal være en del af inspektionsorganet.

               I henhold til artikel 31, stk. 4, i direktivet tillægges Kommissionen beføjelse til at vedtage delegerede retsakter vedrørende tilpasninger af bilag V for at ajourføre og strømline administrative bestemmelser. Udkastet til delegeret retsakt sikrer, at artikel 2.01, stk. 2, i bilag V til direktiv (EU) 2016/1629 tilpasses, således at direktivet opfylder bestemmelserne i ES-TRIN 2017/1.

               3.3 Afklaring vedrørende listen over områder, hvor der eventuelt kan opstilles supplerende tekniske forskrifter for flydende strukturer til sejlads på indre vandveje i zone 1, 2 og ikkeforbundet 3

               Bilag III til direktiv (EU) 2016/1629 opstiller en udtømmende liste over områder, hvor medlemsstaterne kan vedtage nationale forskrifter i henhold til artikel 23, stk. 1 og 2 i direktivet.

               I henhold til artikel 31, stk. 3, i direktiv (EU) 2016/1629 tillægges Kommissionen beføjelse til at vedtage delegerede retsakter vedrørende tilpasninger af bilag III og IV til de videnskabelige og tekniske fremskridt.

               Punkt 2 i bilag III til direktiv (EU) 2016/1629 bør ajourføres for at sikre overensstemmelse med bestemmelserne i ES-TRIN-standarden. Dette punkt 2 omfatter bestemmelserne om såvel "Styrke" som "Stabilitet" i analogi med artikel 3.02 i ES-TRIN. Den nuværende titel på punkt 2 svarer ikke helt til indholdet af de efterfølgende led. Udkastet til delegeret retsakt sikrer de relevante tilpasninger.

               I juli 2017 gjorde gruppen af anerkendte selskaber for klassifikation af sejlads på indre vandveje (GERC) opmærksom på, at listen i bilag III til direktiv (EU) 2016/1629 kunne forbedres.

               Bilag III opstiller en liste over områder, hvor der eventuelt kan opstilles supplerende tekniske forskrifter for flydende strukturer til sejlads på indre vandveje i zone 1, 2 og ikkeforbundet 3.

               Denne liste er udtømmende og omfatter ikke maskinanlæg.

               I forbindelse med sejlads i zone 1 og 2 virker det åbenlyst at anmode om, at skrogkonstruktionen forstærkes med henblik på at kunne modstå en vis bølgehøjde (punkt 2 i bilag III til direktiv (EU) 2016/1629). Der er ikke taget højde for tilsvarende områder, hvor der kan opstilles supplerende tekniske forskrifter for maskinanlæg i forbindelse med sejlads i sådanne zoner, og navnlig ikke med henblik på at sikre strukturens pålidelige fremdrivning.

               Artikel 8.01, stk. 1, i ES-TRIN-standarden omfatter ikke specifikke forskrifter for maskinanlæg og fastsætter udelukkende, at motorer og disses hjælpeanlæg skal være konstrueret, udført og monteret i overensstemmelse med bedste praksis.

               Tilføjelse af punkt "8. Maskiner" i bilag III til direktiv (EU) 2016/1629 vil gøre det muligt for medlemsstaterne at vedtage supplerende nationale sikkerhedsforskrifter.

               Udkastet til delegeret retsakt sikrer de relevante tilpasninger.

               Virkningerne af de foreslåede ændringer af bilag III til direktiv (EU) 2016/1629 er meget begrænsede, fordi disse ændringer ikke kræver tilpasning af de gældende nationale forskrifter, men tværtimod forbedrer retssikkerheden og mulighederne for at øge sikkerheden i zone 1 og 2.

               KOMMISSIONENS DELEGEREDE DIREKTIV (EU) …/…

               af 18.4.2018

               om ændring af bilag II, III og V til Europa-Parlamentets og Rådets direktiv (EU) 2016/1629 om fastsættelse af tekniske forskrifter for fartøjer til sejlads på indre vandveje

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv (EU) 2016/1629 af 14. september 2016 om fastsættelse af tekniske forskrifter for fartøjer til sejlads på indre vandveje, om ændring af direktiv 2009/100/EF og om ophævelse af direktiv 2006/87/EF
                  1
               , særlig artikel 31, stk. 1, 3 og 4, og

               ud fra følgende betragtninger:

               (1)Direktiv (EU) 2016/1629 ophæver Europa-Parlamentets og Rådets direktiv 2006/87/EF
                  2
                med virkning fra den 7. oktober 2018. I bilag II til direktiv (EU) 2016/1629 fastlægges det, at de tekniske forskrifter for flydende strukturer er fastsat i ES-TRIN-standard 2015/1.

               (2)Unionens aktiviteter i sektoren for transport ad indre vandveje bør tilsigte at sikre, at de tekniske forskrifter for fartøjer til sejlads på indre vandveje, der skal anvendes i Unionen, udarbejdes på en ensartet måde.

               (3)Det Europæiske Udvalg for Udarbejdelse af Standarder for Sejlads på Indre Vandveje (CESNI) blev oprettet den 3. juni 2015 inden for rammerne af Centralkommissionen for Sejlads på Rhinen (CCNR) med henblik på at udarbejde tekniske standarder for transport ad indre vandveje på forskellige områder og navnlig for så vidt angår fartøjer, informationsteknologi og besætninger.

               (4)CESNI vedtog på sit møde den 6. juli 2017 den nye europæiske standard om fastsættelse af tekniske forskrifter for fartøjer til sejlads på indre vandveje, ES-TRIN-standard 2017/1
                  3
               .

               (5)ES-TRIN-standarden fastsætter de fælles tekniske forskrifter, der er nødvendige af hensyn til sikkerheden for fartøjer til sejlads på indre vandveje. Den indeholder bestemmelser om skibsbygning, udrustning og udstyr til fartøjer til sejlads på indre vandveje, særlige bestemmelser for nærmere bestemte fartøjskategorier såsom passagerfartøjer, konvojer, der skubbes, og containerskibe, bestemmelser om udstyr til det automatiske identifikationssystem (AIS), bestemmelser om fartøjsidentifikation, en model for certifikater og registre, overgangsbestemmelser samt instrukser om anvendelsen af den tekniske standard.

               (6)CCNR vil ændre sin retlige ramme, reglementet for inspektion af fartøjer på Rhinen, med henblik på at henvise til den nye standard og gøre samme standard obligatorisk inden for rammerne af anvendelsen af den reviderede konvention om sejlads på Rhinen.

               (7)Europa-Parlamentets og Rådets direktiv (EU) 2016/1629 bør derfor ændres.

               (8)Af hensyn til sammenhængen bør de ændrede bestemmelser gennemføres i national ret og gælde fra den dato, der oprindelig blev fastsat for gennemførelsen og anvendelsen af direktiv (EU) 2016/1629 —

               VEDTAGET DETTE DIREKTIV:

               Artikel 1

               I direktiv (EU) 2016/1629 foretages følgende ændringer:

               (1)Bilag II erstattes af teksten i bilag I til dette direktiv.

               (2)Bilag III ændres som angivet i bilag II til dette direktiv.

               (3)Bilag V ændres som angivet i bilag III til dette direktiv.

               Artikel 2

               1.Medlemsstaterne sætter de nødvendige love og administrative bestemmelser i kraft for at efterkomme dette direktiv senest og med virkning fra den 7. oktober 2018. De meddeler straks Kommissionen teksten til disse love og bestemmelser.

               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 18.4.2018.

                     På Kommissionens vegne

                     Formand
                     Jean-Claude JUNCKER

                     (1)

                        EUT L 252 af 16.9.2016, s. 118.

                     (2)

                        Europa-Parlamentets og Rådets direktiv 2006/87/EF af 12. december 2006 om fastsættelse af tekniske forskrifter for fartøjer på indre vandveje og om ophævelse af Rådets direktiv 82/714/EØF (EUT L 389 af 30.12.2006, s. 1).

                     (3)

                        Resolution CESNI 2017-II-1.

    ---documentbreak---

               BILAG I

               "BILAG II

               TEKNISKE MINIMUMSFORSKRIFTER FOR FLYDENDE STRUKTURER TIL SEJLADS PÅ INDRE VANDVEJE I ZONE 1, 2, 3 OG 4

               De tekniske forskrifter for flydende strukturer er fastsat i ES-TRIN-standarden 2017/1."

               BILAG II

               I bilag III til direktiv (EU) 2016/1629 foretages følgende ændringer:

               1) Punkt 2 affattes således:

               "2. Styrke og stabilitet

               — Forstærkning og stabilisering af struktur

               — Certifikat/attest udstedt af et anerkendt klassifikationsselskab".

               2) Følgende indsættes som punkt 8:

               "8. Maskiner

               –Styresystemer

               –Skrueaksler og tilbehør

               –Fremdrivningsmotorer, koblinger og tilbehør

               –Tilstedeværelsen af bovpropeller

               –Lænsesystemer og brandslukningsanlæg

               –Nødstrømskilder og elektriske installationer

               –Certifikat/attest udstedt af et anerkendt klassifikationsselskab".

               BILAG III

               I artikel 2.01, stk. 2, i bilag V til direktiv (EU) 2016/1629 foretages følgende ændringer:

               1) Litra c) affattes således:

               "c) en søfartsekspert, som er indehaver af en bådførerlicens for indre vandveje, der bemyndiger indehaveren til at sejle fartøjet, som skal inspiceres"

               2) Følgende litra d) tilføjes:

               "d) en ekspert i traditionelle flydende strukturer til inspektion af traditionelle flydende strukturer.".


title: KOMMISSIONENS DELEGEREDE DIREKTIV (EU) …/… om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly som aktivator i lyspulver i udladningslamper, der indeholder lysstof

text:
               BEGRUNDELSE

               1.BAGGRUND FOR DEN DELEGEREDE RETSAKT

               Med dette delegerede direktiv fra Kommissionen ændres – med henblik på tilpasning til den tekniske udvikling – bilag III til Europa-Parlamentets og Rådets direktiv 2011/65/EU om begrænsning af anvendelsen af visse farlige stoffer i elektrisk og elektronisk udstyr (omarbejdning)
                  1
                (herefter "RoHS 2-direktivet") for så vidt angår en undtagelse for specifikke anvendelser af bly.

               RoHS 2-direktivet begrænser, jf. dets artikel 4, anvendelsen af visse farlige stoffer i elektrisk og elektronisk udstyr. Det trådte i kraft den 21. juli 2011.

               Listen over stoffer, der er underlagt begrænsninger, er opført i bilag II til RoHS 2-direktivet. Begrænsningerne for bly, kviksølv, cadmium, hexavalent chrom, polybromerede biphenyler og polybromerede diphenylethere er gældende på nuværende tidspunkt, mens begrænsningerne for di(2-ethylhexyl)phthalat (DEHP), butylbenzylphthalat (BBP), dibutylphthalat (DBP) og diisobutylphthalat (DIBP) vil gælde fra den 22. juli 2019 eller senere. I bilag III og IV til RoHS 2-direktivet er opført de materialer og komponenter i elektrisk og elektronisk udstyr (EEE) til de bestemte anvendelser, der er undtaget fra begrænsningen i artikel 4, stk. 1, i RoHS 2-direktivet.

               Artikel 5 indeholder bestemmelser om tilpasningen af bilag III og IV til den videnskabelige og tekniske udvikling (optagelse, fornyelse, ændring og tilbagekaldelse af undtagelser). I henhold til artikel 5, stk. 1, litra a), skal det, for at undtagelser kan optages i bilag III og IV, fastslås, at en sådan optagelse ikke svækker den miljø- og sundhedsbeskyttelse, der ydes efter forordning (EF) nr. 1907/2006
                  2
               , og forudsat at en af følgende betingelser er opfyldt: Det er ikke teknisk eller videnskabeligt muligt i praksis at eliminere eller substituere dem ved hjælp af ændringer af udformningen eller materialer og komponenter, der ikke kræver anvendelse af materialer eller stoffer på listen i bilag II, alternativernes pålidelighed er ikke sikret, eller den samlede negative miljø-, sundheds- og forbrugerbeskyttelsesmæssige indvirkning som følge af substitutionen vil sandsynligvis være større end de samlede miljø-, sundheds- og forbrugerbeskyttelsesmæssige fordele derved.

               I henhold til artikel 5, stk. 1, skal Europa-Kommissionen (Kommissionen) desuden optage materialer og komponenter i EEE til specifikke anvendelser på listerne i bilag III og IV ved hjælp af individuelle delegerede retsakter i overensstemmelse med artikel 20. Proceduren for indgivelse af ansøgninger om indrømmelse, fornyelse eller tilbagekaldelse af undtagelser er fastlagt i artikel 5, stk. 3, og i bilag V.

               2.HØRINGER FORUD FOR RETSAKTENS VEDTAGELSE

               Siden offentliggørelsen af RoHS 2-direktivet har Kommissionen modtaget talrige
                  3
                ansøgninger fra økonomiske operatører om såvel indrømmelse af nye som fornyelse af eksisterende undtagelser i henhold til bestemmelserne i artikel 5, stk. 3, og bilag V.

               Den nuværende undtagelse 18.b i bilag III tillader anvendelse af bly som aktivator i lyspulver (højst 1 % vægtprocent bly) i udladningslamper til brug som solarielamper, der indeholder lysstof som f.eks. BSP (BaSi2O5:Pb). Kommissionen modtog to ansøgninger om fornyelse af denne undtagelse i henholdsvis december 2014 og januar 2015. Undtagelse 18.b udløb for kategori 1-7 og 10
                  4
                den 21. juli 2016, men i overensstemmelse med kravene i RoHS-direktivet (artikel 5, stk. 5, andet afsnit) er den fortsat gyldig, indtil Kommissionen træffer afgørelse om ansøgningen om fornyelse. Desuden modtog Kommissionen i januar 2015 ansøgning nr. 2015-3 om en ny undtagelse, der skal føjes til bilag IV for udladningslamper, hvis de bruges som lamper til fototerapi og indeholder lysstof. Da vurderingen viste, at det mekanisk set er muligt, at en lampe til medicinsk brug kan passe til solarieudstyr og omvendt, blev det besluttet at samle disse ansøgninger om undtagelse under vurderingen af undtagelse 18.b.

               For at kunne vurdere ansøgningen iværksatte Kommissionen en undersøgelse med henblik på at gennemføre den påkrævede tekniske og videnskabelige vurdering, herunder en otte uger lang åben onlinehøring
                  5
                af interessenter om ansøgningen. Ved interessenthøringen indkom der ét høringssvar.

               Den endelige rapport med vurderingen af ansøgningen blev offentliggjort
                  6
               , og interessenterne blev informeret herom.

               Kommissionen hørte efterfølgende ekspertgruppen vedrørende delegerede retsakter under RoHS 2-direktivet på et ekspertmøde den 15. december 2016, hvor der bl.a. var indlæg fra ansøgere og de mest berørte interessenter. Eksperterne stemte for Kommissionens udkast, idet langt de fleste af medlemmerne var fraværende eller ikke udtalte sig. I overensstemmelse med retningslinjerne for bedre regulering blev udkastet til det delegerede direktiv offentliggjort på portalen for bedre regulering i en periode på fire uger, hvor offentligheden kunne give sin mening til kende. Der blev modtaget to bemærkninger, der begge vedrørte spørgsmålet om, hvilke kategorier der gælder for ordlyden i udkastet til delegeret direktiv. Der blev taget hensyn til bemærkningerne, og udkastet til delegeret direktiv er blevet tilsvarende ændret. Under den anden fireugers periode for offentlig feedback efter denne ændring, blev der modtaget fire bemærkninger, som alle støttede udkastet til delegeret direktiv, hvoraf der i én blev anmodet om en umiddelbar anvendelse og længere gyldighedsperiode. Alle de krævede skridt med henblik på undtagelser fra stofbegrænsningen i henhold til artikel 5, stk. 3-7, er blevet gennemført
                  7
               . Rådet og Europa-Parlamentet har fået meddelelse om alle disse aktiviteter.

               I den endelige rapport understregedes særligt følgende tekniske oplysninger og vurdering:

               ·Der kræves bly som aktivator i lyspulver, for at bariumsilikatlysstof kan lyse. Det omdanner 254 nm-stråling til den udformede UV-stråling (290nm-400nm) og anvendes i over 95 % af lysstofrørene i kviksølv-lavtryksudladningslamper til indendørs brug i solarieudstyr og visse medicinske anvendelser. Det giver den UV-intensitet i bølgelængden 350 nm, der er afgørende for at igangsætte pigmentering af huden (solbruningsresultat).

               ·Solarieudstyr er strengt reguleret i EU, og ethvert eventuelt alternativ til bly vil skulle opfylde kriterierne om pålidelighed, sikkerhed og overvejelser af sundhedsrisici. Der er i øjeblikket ikke sådanne alternativer, og det er således ikke videnskabeligt og teknisk muligt i praksis at substituere bly.

               Evalueringsresultaterne for kategori 1-7 og 10 viser, at den specifikke undtagelse er i overensstemmelse med forordning (EF) nr. 1907/2006 (REACH) og dermed ikke svækker den miljø- og sundhedsbeskyttelse, der ydes ved den, jf. artikel 5 i direktiv 2011/65/EU. Desuden fremgår det, at mindst et af de relevante kriterier i artikel 5, stk. 1, litra a), er opfyldt i ansøgningen om undtagelse vedrørende punkt 18.b i bilag III. Da der i øjeblikket ingen pålidelige alternativer findes til de pågældende anvendelser, og det heller ikke er sandsynligt, at de snart vil blive tilgængelige, er en gyldighedsperiode indtil den 21. juli 2021 berettiget; der findes endnu ingen pålidelige alternativer, hvorfor der ikke forventes nogen negative socioøkonomiske indvirkninger som følge af substitutionen for denne periode. Den indrømmede gyldighedsperiode forventes heller ikke at indvirke negativt på innovationen. I betragtning af ansøgning nr. 2015-3 og den omstændighed, at det mekanisk set er muligt, at en lampe til medicinsk brug eller solarieudstyr kan passe til samme lysarmatur eller udstyr, bør der tilføjes et nyt underpunkt til undtagelse 18.b specifikt for medicinske anvendelser (bortset fra dem, der er omfattet af punkt 34 i bilag IV).

               For andre kategorier end 1-7 og 10 er undtagelsesperioderne fortsat de gyldighedsperioder, der er fastsat i artikel 5, stk. 2.

               3.JURIDISKE ASPEKTER AF DEN DELEGEREDE RETSAKT

               Ved det delegerede direktiv indrømmes en undtagelse fra begrænsningen i artikel 4, stk. 1, som skal opføres i bilag III i direktiv 2011/65/EU, for brugen af bly i bestemte anvendelser.

               Det foreslåede instrument er et delegeret direktiv som krævet i direktiv 2011/65/EU, og som navnlig opfylder de relevante krav i samme direktivs artikel 5, stk. 1, litra a).

               Målet med det delegerede direktiv er at bidrage til beskyttelse af folkesundheden og miljøet og tilpasse bestemmelserne for at sikre det indre markeds funktion inden for elektrisk og elektronisk udstyr ved at tillade brugen af ellers forbudte stoffer i specifikke anvendelser i henhold til bestemmelserne og vilkårene i RoHS 2-direktivet og den deri fastsatte procedure for tilpasning af bilag III og IV til den videnskabelige og tekniske udvikling.

               I overensstemmelse med proportionalitetsprincippet går denne foranstaltning ikke videre, end hvad der er nødvendigt for at opfylde målet.

               Forslaget har ingen virkninger for EU-budgettet.

               KOMMISSIONENS DELEGEREDE DIREKTIV (EU) …/…

               af 16.11.2018

               om tilpasning til den videnskabelige og tekniske udvikling af bilag III til Europa-Parlamentets og Rådets direktiv 2011/65/EU for så vidt angår en undtagelse for bly som aktivator i lyspulver i udladningslamper, der indeholder lysstof

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Europa-Parlamentets og Rådets direktiv 2011/65/EU af 8. juni 2011 om begrænsning af anvendelsen af visse farlige stoffer i elektrisk og elektronisk udstyr
                  8
               , særlig artikel 5, stk. 1, litra a), og

               ud fra følgende betragtninger:

               (1)
                     Ifølge direktiv 2011/65/EU skal medlemsstaterne sørge for, at elektrisk og elektronisk udstyr, der bringes i omsætning, ikke indeholder visse farlige stoffer, der er opført i bilag II til nævnte direktiv. Dette krav gælder ikke de anvendelser, der er opført i bilag III til direktiv 2011/65/EU.

               (2)
                     De forskellige kategorier af elektrisk og elektronisk udstyr, som direktiv 2011/65/EU finder anvendelse på, er opført i det nævnte direktivs bilag I.

               (3)
                     Bly er et stof, der er underlagt begrænsninger, og som er opført i bilag II til direktiv 2011/65/EU. Anvendelsen af bly som aktivator i lyspulver (højst 1 % vægtprocent bly) i udladningslamper til brug som solarielamper, der indeholder lysstof som f.eks. BSP (BaSi2O5:Pb), blev imidlertid undtaget fra begrænsningen og er som sådan i øjeblikket opført under punkt 18.b i bilag III til nævnte direktiv. Den oprindelige udløbsdato for nævnte undtagelse var for kategori 1 - 7 og 10 den 21. juli 2016, i overensstemmelse med direktivets artikel 5, stk. 2, andet afsnit.

               (4)
                     Kommissionen modtog en ansøgning om en fornyelse af undtagelsen inden den 21. januar 2015 i overensstemmelse med artikel 5, stk. 5, første afsnit, i direktiv 2011/65/EU. Undtagelsen forbliver gyldig, indtil der træffes afgørelse om ansøgningen i henhold til andet afsnit i samme artikel.

               (5)
                     Desuden modtog Kommissionen i januar 2015 ansøgning nr. 2015-3 om en ny undtagelse, der skal føjes til bilag IV for udladningslamper, hvis de bruges som lamper til fototerapi (medicinsk udstyr) og indeholder lysstof. Da vurderingen viste, at det mekanisk set er muligt, at en lampe til medicinsk brug kan passe til solarieudstyr og omvendt, blev det besluttet at samle disse ansøgninger om undtagelse under vurderingen af undtagelser under punkt 18.b i bilag III.

               (6)
                     Der kræves bly som aktivator i lyspulver, for at bariumsilikatlysstof kan lyse. Det omdanner 254 nm-stråling til den udformede UV-stråling (290nm-400nm) og anvendes i over 95 % af lysstofrørene i kviksølv-lavtryksudladningslamper til indendørs brug i solarieudstyr og visse medicinske anvendelser. Det giver den UV-intensitet i bølgelængden 350 nm, der er afgørende for at igangsætte pigmentering af huden.

               (7)
                     Solarieudstyr er strengt reguleret i Unionen, og ethvert eventuelt alternativ til bly vil skulle opfylde kriterierne om pålidelighed, sikkerhed og overvejelser af sundhedsrisici. Der findes i øjeblikket ingen sådanne alternativer.

               (8)
                     På grund af manglende pålidelige alternativer er det stadig ikke videnskabeligt og teknisk muligt i praksis at substituere eller eliminere bly for visse former for udladningslamper, der indeholder lysstof. Undtagelsen er i overensstemmelse med Europa-Parlamentets og Rådets forordning (EF) nr. 1907/2006
                  9
                og svækker således ikke den miljø- og sundhedsbeskyttelse, der ydes ved den. Undtagelsen for bly som aktivator i lyspulver (højst 1 % vægtprocent bly) i udladningslamper til brug som solarielamper, der indeholder lysstof, bør derfor fornyes.

               (9)
                     Da der for de pågældende anvendelser endnu ikke findes nogen pålidelige alternativer, bør undtagelsen for kategori 1-7 og 10 i bilag I til direktiv 2011/65/EU fornyes med den maksimale gyldighedsperiode på fem år indtil den 21. juli 2021. I lyset af resultaterne af de igangværende bestræbelser på at finde en pålidelig substitution forventes varigheden af denne undtagelse ikke at få nogen negative indvirkninger på innovationen.

               (10)
                     For andre kategorier end 1-7 og 10 i bilag I til direktiv 2011/65/EU forbliver den hidtidige undtagelse gældende i de gyldighedsperioder, der er fastsat i artikel 5, stk. 2, andet afsnit, i direktiv 2011/65/EU. Af hensyn til den juridiske klarhed bør udløbsdatoerne anføres i bilag III til nævnte direktiv.

               (11)
                     I betragtning af ansøgning nr. 2015-3 og den omstændighed, at det mekanisk set er muligt, at en lampe til medicinsk brug kan passe til solarieudstyr og omvendt, bør der tilføjes et nyt underpunkt 18.b-I i bilag III til direktiv 2011/65/EU specifikt for medicinske anvendelser, bortset fra dem, der er omfattet af punkt 34 i bilag IV til direktiv 2011/65/EU. Dette underpunkt bør gælde for kategori 5 og 8 og være gyldigt indtil den 21. juli 2021.

               (12)
                     Direktiv 2011/65/EU bør derfor ændres —

               VEDTAGET DETTE DIREKTIV:

               Artikel 1

               Bilag III til direktiv 2011/65/EU ændres som anført i bilaget til nærværende direktiv.

               Artikel 2

               1.Medlemsstaterne vedtager og offentliggør senest [den sidste dag i den tolvte måned efter dette direktivs ikrafttrædelsesdato] de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.

               De anvender disse bestemmelser fra [den sidste dag i den tolvte måned efter datoen for ikrafttrædelsen af dette direktiv + 1 dag].

               Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

               Artikel 3

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 4

               Dette direktiv er rettet til medlemsstaterne.

               Udfærdiget i Bruxelles, den 16.11.2018[…].

                     På Kommissionens vegne

                     Formand
                     Jean-Claude JUNCKER

                     (1)

                        EUT L 174 af 1.7.2011, s. 88.

                     (2)

                        EUT L 396 af 30.12.2006, s. 1.

                     (3)

                        Listen findes på:
                  http://ec.europa.eu/environment/waste/rohs_eee/adaptation_da.htm

                     (4)

                        Der er navnlig tale om følgende kategorier: 1. Store husholdningsapparater 2. Små husholdningsapparater 3. It- og teleudstyr 4. Forbrugerudstyr 5. Belysningsudstyr 6. Elektrisk og elektronisk værktøj 7. Legetøj og fritids- og sportsudstyr 10. Salgsautomater. EEE-kategorierne er opført i bilag I til RoHS-direktivet.

                     (5)

                  Høringsperiode
                  : 21.8.2015-16.10.2015

                     (6)

                  https://bookshop.europa.eu/da/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        En liste over de krævede administrative skridt kan findes på
                  Kommissionens websted
                  . For hvert udkast til delegeret retsakt kan procedurens nuværende fase ses i det interinstitutionelle register over delegerede retsakter på
                  https://webgate.ec.europa.eu/regdel/#/home
                  .

                     (8)

                        EUT L 174 af 1.7.2011, s. 88.

                     (9)

                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH) og om oprettelse af et europæisk kemikalieagentur (EUT L 396 af 30.12.2006, s. 1).

    ---documentbreak---

               BILAG

               Punkt 18.b i bilag III affattes således:

                        "18.b

                        Bly som aktivator i lyspulver (højst 1 vægtprocent bly) i udladningslamper til brug som solarielamper, der indeholder lysstof som f.eks. BSP (BaSi2O5:Pb)

                        Udløber den:

                        -21. juli 2021 for kategori 1-7 og 10

                        -21. juli 2021 for kategori 8 og 9 undtagen medicinsk udstyr til in vitro-diagnostik og industrielle overvågnings- og reguleringsinstrumenter

                        -21. juli 2023 for kategori 8 medicinsk udstyr til in vitro-diagnostik

                        -21. juli 2024 for kategori 9 industrielle overvågnings- og reguleringsinstrumenter og for kategori 11.

                        18.b-I

                        Bly som aktivator i lyspulver (højst 1 vægtprocent bly) i udladningslamper, som indeholder lysstof som f.eks. BSP (BaSi2O5:Pb), hvis de bruges i medicinsk fototerapiudstyr.

                        Gælder for kategori 5 og 8, bortset fra anvendelser, der er omfattet af undtagelse 34 i bilag IV, og udløber den 21. juli 2021."


title: KOMMISSIONENS GENNEMFØRELSESDIREKTIV (EU) …/… om ændring af listen over slægter og arter i artikel 2, stk. 1, litra b), i Rådets direktiv 2002/55/EF, i bilag II til Rådets direktiv 2008/72/EF og i bilaget til Kommissionens direktiv 93/61/EØF

text:
               KOMMISSIONENS GENNEMFØRELSESDIREKTIV (EU) …/…

               af 17.6.2019

               om ændring af listen over slægter og arter i artikel 2, stk. 1, litra b), i Rådets direktiv 2002/55/EF, i bilag II til Rådets direktiv 2008/72/EF og i bilaget til Kommissionens direktiv 93/61/EØF

               (EØS-relevant tekst)

               EUROPA-KOMMISSIONEN HAR —

               under henvisning til traktaten om Den Europæiske Unions funktionsmåde,

               under henvisning til Rådets direktiv 2002/55/EF af 13. juni 2002 om handel med grøntsagsfrø
                  1
               , særlig artikel 2, stk. 2,

               under henvisning til Rådets direktiv 2008/72/EF af 15. juli 2008 om afsætning af plantemateriale og formeringsmateriale af grøntsagsplanter bortset fra frø
                  2
               , særlig artikel 1, stk. 3, og artikel 22,

               under henvisning til Kommissionens direktiv 93/61/EØF af 2. juli 1993 om oversigterne over de betingelser, der skal opfyldes af plantemateriale og formeringsmateriale af grønsagsplanter bortset fra frø, i overensstemmelse med Rådets direktiv 92/33/EØF
                  3
               , særlig artikel 1, og

               ud fra følgende betragtninger:

               (1)I Rådets direktiv 2002/55/EF og 2008/72/EF er de arter, som er omfattet af disse direktiver, anført i en tabel med to kolonner, hvor artens videnskabelige navn er anført i den ene kolonne, og en eller flere fællesnavne for hver art er anført i den anden kolonne.

               (2)Visse sorter af grøntsagsarter tilhører arter, der er opført under deres videnskabelige navn, men ikke til de typer af sorter, der betegnes ved fællesnavnene. Det bør derfor præciseres, hvorvidt en sort er omfattet af anvendelsesområdet for direktiv 2002/55/EF og 2008/72/EF.

               (3)Denne præcisering bør tage hensyn til den kendsgerning, at nogle sorter af visse forskellige arter markedsføres bredt i Unionen, mens andre er begrænset til nationale eller regionale markeder. Det vil derfor ikke være hensigtsmæssigt at medtage samtlige sorter af sådanne grøntsagsarter. Det bør derfor præciseres, at samtlige sorter af visse arter skal være omfattet, mens kun bestemte sorter af visse andre arter skal være omfattet.

               (4)Med International Code of Nomenclature for Cultivated Plants (ICNCP) blev der indført en formel kategori, "gruppe", med henblik på klassificering af sorter af dyrkede arter. Kategorien "Gruppe" er et egnet instrument til at definere de sorter, der tilhører en bestemt art, som er omfattet af direktiv 2002/55/EF og 2008/72/EF.

               (5)For at præcisere, hvorvidt samtlige sorter af en grøntsagsart eller kun visse grupper er omfattet, bør tabellerne over arter i direktiv 2002/55/EF og 2008/72/EF ændres. De respektive botaniske navne på grøntsagsarter og de tilhørende gruppenavne bør præsenteres i hierarkisk rækkefølge for at fjerne enhver tvetydighed om, hvor mange sorter af de pågældende arter der er omfattet.

               (6)Anvendelsen af interspecifik hybridisering og intraspecifik hybridisering af sorter kan resultere i sorter af grøntsagsarter, som ikke tilhører en etableret art eller gruppe. Med henblik på at medtage sådanne typer af sorter under anvendelsesområdet for direktiv 2002/55/EF bør listen over arter omfatte hybrider mellem arter og grupper, der er anført i listen i artikel 2, stk. 1, litra b), i nævnte direktiv.

               (7)De grupper, der er anført i listen i artikel 2, stk. 1, litra b), i direktiv 2002/55/EF, bør også, hvor det er relevant, fremgå af listerne i bilag II, punkt 3, litra a), og bilag III, punkt 2, til nævnte direktiv.

               (8)Direktiv 2002/55/EF, 2008/72/EF og 93/61/EØF bør derfor ændres i overensstemmelse hermed.

               (9)Ved Kommissionens direktiv 93/61/EØF gennemføres endvidere artikel 4 i Rådets direktiv 92/33/EF, som er blevet ophævet og erstattet af artikel 4 i Rådets direktiv 2008/72/EF. I bilaget til direktiv 93/61/EØF er der fastsat en oversigt over de betingelser, der skal opfyldes af formeringsmateriale af grønsagsplanter, og hvoraf fremgår disse arter og de skadegørere, som kan påvirke kvaliteten heraf.

               (10)De botaniske navne på visse arter i direktiv 93/61/EØF bør ajourføres under hensyn til udviklingen af videnskabelig viden som del af ajourføringen af den respektive liste.

               (11)Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DETTE DIREKTIV:

               Artikel 1
               Ændringer af direktiv 2002/55/EF

               Direktiv 2002/55/EF ændres som angivet i del A i bilaget til nærværende direktiv.

               Artikel 2
               Ændringer af direktiv 2008/72/EF

               Bilag II til direktiv 2008/72/EF erstattes af teksten i del B i bilaget til nærværende direktiv.

               Artikel 3
               Ændringer af direktiv 93/61/EØF

               Bilaget til direktiv 93/61/EØF ændres som angivet i del C i bilaget til nærværende direktiv.

               Artikel 4
               Gennemførelse

               Medlemsstaterne vedtager og offentliggør senest den 30. juni 2020 de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

               De anvender disse love og bestemmelser fra den 1. juli 2020.

               Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               Artikel 5
               Ikrafttræden

               Dette direktiv træder i kraft på tyvendedagen efter offentliggørelsen i Den Europæiske Unions Tidende.

               Artikel 6
               Adressater

               Dette direktiv er rettet til medlemsstaterne.

               Udfærdiget i Bruxelles, den 17.6.2019[…].

                     På Kommissionens vegne

                     Jean-Claude JUNCKER

                     Formand

                     (1)

                        EFT L 193 af 20.7.2002, s. 33.

                     (2)

                        EUT L 205 af 1.8.2008, s. 28.

                     (3)

                        Kommissionens direktiv 93/61/EØF af 2. juli 1993 om oversigterne over de betingelser, der skal opfyldes af plantemateriale og formeringsmateriale af grønsagsplanter bortset fra frø, i overensstemmelse med Rådets direktiv 92/33/EØF (EFT L 250 af 7.10.1993, s. 19).

    ---documentbreak---

               DA

               BILAG

               Del A

               I direktiv 2002/55/EF foretages følgende ændringer:

               1) Artikel 2, stk. 1, litra b), affattes således:

               "Allium cepa L.

               — Cepa-gruppen (Kepaløg)

               — Aggregatum-gruppen (Skalotteløg)

               Allium fistulosum L. (Pibeløg)

               — alle sorter

               Allium porrum L. (Porre)

               — alle sorter

               Allium sativum L. (Hvidløg)

               — alle sorter

               Allium schoenoprasum L. (Purløg)

               — alle sorter

               Anthriscus cerefolium (L.) Hoffm. (Havekørvel)

               — alle sorter

               Apium graveolens L.

               — Gruppen bladselleri

               — Gruppen knoldselleri

               Asparagus officinalis L. (Almindelig asparges)

               — alle sorter

               Beta vulgaris L.

               — Gruppen rødbede

               — Gruppen bladbede

               Brassica oleracea L.

               — Gruppen grønkål

               — Gruppen blomkål

               — Gruppen hovedkål (rødkål og hvidkål/spidskål)

               — Gruppen rosenkål

               — Gruppen knudekål

               — Gruppen savojkål

               — Gruppen broccoli

               — Gruppen palmekål

               — Gruppen ribbekål (portugisisk kål)

               Brassica rapa L.

               — Gruppen kinakål

               — Gruppen majroe

               Capsicum annuum L. (Spansk peber, herunder chilipeber og sød peber)

               — alle sorter

               Cichorium endivia L. (Endivie)

               — alle sorter

               Cichorium intybus L.

               — Gruppen witloof-cikorie (julesalat)

               — Gruppen gruppen bredbladet cikorie (italiensk cikorie)

               — Gruppen cikorierod

               Citrullus lanatus (Thunb.) Matsum. et Nakai (Vandmelon)

               — alle sorter

               Cucumis melo L. (Melon)

               — alle sorter

               Cucumis sativus L.

               — Gruppen almindelig agurk

               — Gruppen drueagurk

               Cucurbita maxima Duchesne (Centnergræskar)

               — alle sorter

               Cucurbita pepo L. (Mandelgræskar, herunder moden græskar og ufo-squash, eller courgette, herunder umoden ufo-squash)

               — alle sorter

               Cynara cardunculus L.

               — Gruppen artiskok

               — Gruppen kardon

               Daucus carota L. (Have- og fodergulerod)

               — alle sorter

               Foeniculum vulgare Mill. (Almindelig fennikel)

               — Gruppen Azoricum

               Lactuca sativa L. (Havesalat)

               — alle sorter

               Solanum lycopersicum L. (Tomat)

               — alle sorter

               Petroselinum crispum (Mill.) Nyman ex A. W. Hill

               — Gruppen bladpersille

               — Gruppen rodpersille

               Phaseolus coccineus L. (Pralbønne)

               — alle sorter

               Phaseolus vulgaris L.

               — Gruppen buskbønne

               — Gruppen stangbønne

               Pisum sativum L.

               — Gruppen skalært

               — Gruppen marvært

               — Gruppen sukkerært

               Raphanus sativus L.

               — Gruppen radise

               — Gruppen ræddike

               Rheum rhabarbarum L. (Haverabarber)

               — alle sorter

               Scorzonera hispanica L. (Haveskorzoner)

               — alle sorter

               Solanum melongena L. (Aubergine eller ægplante)

               — alle sorter

               Spinacia oleracea L. (Spinat)

               — alle sorter

               Valerianella locusta (L.) Laterr. (Tandfri vårsalat)

               — alle sorter

               Vicia faba L. (Valsk bønne)

               — alle sorter

               Zea mays L.

               — Gruppen sukkermajs

               — Gruppen perlemajs

               Alle hybrider af ovennævnte arter og grupper."

               2) I bilag II, punkt 3, litra a), skemaet, første kolonne, affattes rækkerne mellem "Asparagus officinalis" og "Cichorium endivia" således:

                  "Beta vulgaris (Gruppen rødbede)

                  Beta vulgaris (Gruppen andre end rødbede)

                  Brassica oleracea (Gruppen blomkål)

                  Brassica oleracea (Gruppen andre end blomkål)

                  Brassica rapa (Gruppen kinakål)

                  Brassica rapa (Gruppen majroe)

                  Capsicum annuum

                  Cichorium intybus (Gruppen witloof-cikorie (julesalat), gruppen bredbladet cikorie (italiensk cikorie))

                  Cichorium intybus (Gruppen cikorierod)".

               3) I bilag III, punkt 2, skemaet, første kolonne, affattes rækkerne mellem "Capsicum annuum" og "Cichorium endivia" således:

               "Cichorium intybus (Gruppen witloof-cikorie (julesalat), gruppen bredbladet cikorie (italiensk cikorie))

                  Cichorium intybus (Gruppen cikorierod)".

               Del B

               "Allium cepa L.

               — Cepa-gruppen (Kepaløg)

               — Aggregatum-gruppen (Skalotteløg)

               Allium fistulosum L. (Pibeløg)

               — alle sorter

               Allium porrum L. (Porre)

               — alle sorter

               Allium sativum L. (Hvidløg)

               — alle sorter

               Allium schoenoprasum L. (Purløg)

               — alle sorter

               Anthriscus cerefolium (L.) Hoffm. (Havekørvel)

               — alle sorter

               Apium graveolens L.

               — Gruppen bladselleri

               — Gruppen knoldselleri

               Asparagus officinalis L. (Almindelig asparges)

               — alle sorter

               Beta vulgaris L.

               — Gruppen rødbede

               — Gruppen bladbede

               Brassica oleracea L.

               — Gruppen grønkål

               — Gruppen blomkål

               — Gruppen hovedkål (rødkål og hvidkål/spidskål)

               — Gruppen rosenkål

               — Gruppen knudekål

               — Gruppen savojkål

               — Gruppen broccoli

               — Gruppen palmekål

               — Gruppen ribbekål (portugisisk kål)

               Brassica rapa L.

               — Gruppen kinakål

               — Gruppen majroe

               Capsicum annuum L. (Spansk peber, herunder chilipeber og sød peber)

               — alle sorter

               Cichorium endivia L. (Endivie)

               — alle sorter

               Cichorium intybus L.

               — Gruppen witloof-cikorie (julesalat)

               — Gruppen bredbladet cikorie (italiensk cikorie)

               — Gruppen cikorierod

               Citrullus lanatus (Thunb.) Matsum. et Nakai (Vandmelon)

               — alle sorter

               Cucumis melo L. (Melon)

               — alle sorter

               Cucumis sativus L.

               — Gruppen almindelig agurk

               — Gruppen drueagurk

               Cucurbita maxima Duchesne (Centnergræskar)

               — alle sorter

               Cucurbita pepo L. (Mandelgræskar, herunder moden græskar og ufo-squash, eller courgette, herunder umoden ufo-squash)

               — alle sorter

               Cynara cardunculus L.

               — Gruppen artiskok

               — Gruppen kardon

               Daucus carota L. (Have- og fodergulerod)

               — alle sorter

               Foeniculum vulgare Mill. (Almindelig fennikel)

               — Gruppen Azoricum

               Lactuca sativa L. (Havesalat)

               — alle sorter

               Solanum lycopersicum L. (Tomat)

               — alle sorter

               Petroselinum crispum (Mill.) Nyman ex A. W. Hill

               — Gruppen bladpersille

               — Gruppen rodpersille

               Phaseolus coccineus L. (Pralbønne)

               — alle sorter

               Phaseolus vulgaris L.

               — Gruppen buskbønne

               — Gruppen stangbønne

               Pisum sativum L.

               — Gruppen skalært

               — Gruppen marvært

               — Gruppen sukkerært

               Raphanus sativus L.

               — Gruppen radise

               — Gruppen ræddike

               Rheum rhabarbarum L. (Haverabarber)

               — alle sorter

               Scorzonera hispanica L. (Haveskorzoner)

               — alle sorter

               Solanum melongena L. (Aubergine eller ægplante)

               — alle sorter

               Spinacia oleracea L. (Spinat)

               — alle sorter

               Valerianella locusta (L.) Laterr. (Tandfri vårsalat)

               — alle sorter

               Vicia faba L. (Valsk bønne)

               — alle sorter

               Zea mays L.

               — Gruppen sukkermajs

               — Gruppen perlemajs."

               Del C

               I bilaget til direktiv 93/61/EØF ændres kolonnen "Slægter og arter" således:

               a)"Allium ascalonicum" ændres til "Allium cepa – Aggregatum-gruppen"

               b)"Allium cepa" ændres til "Allium cepa – Cepa-gruppen"

               c)"Brassica pekinensis" ændres til "Brassica rapa – Gruppen kinakål"

               d)"Lycopersicon lycopersicum" ændres til "Solanum lycopersicum".